Fid-19 ta' Ottubru 2016, il-Presidenza Slovakka tal-Kunsill talbet lill-Parlament Ewropew biex iqis iċ-ċifri ta' implimentazzjoni l-aktar reċenti għall-2016 meta jadotta l-emendi tiegħu għall-baġit tal-UE għall-2017. "Irridu niffaċċjaw ir-realtà: il-baġit tal-UE għall-2016 jaqbeż sew il-ħtiġijiet reali. Irridu nitgħallmu minn dan u nallinjaw il-baġit tal-UE għall-2017 kemm jista' jkun mill-qrib mat-tbassir l-aktar realistiku għall-infiq tas-sena d-dieħla," qal Ivan Lesay, segretarju tal-istat għall-finanzi tas-Slovakkja u President tal-Kunsill wara laqgħa tat-trilogu mar-rappreżentantu tal-Parlament u tal-Kummissjoni. Fit-30 ta' Settembru l- Kummissjoni pproponiet li tnaqqas il-pagamenti fil-baġit tal-UE għall-2016 b'€7.27 biljun biex tallinjah aktar mill-qrib mal-aħħar stimi tal-ħtiġijiet Prospetti għall-2017 Il-ħtiġijiet aktar baxxi milli mistennija fl-2016 huma prinċipalment minħabba l-fatt li xi wħud mill-programmi tal-perjodu 2014-2020 għadhom mhumiex kompletament operattivi. Dan jikkonċerna b'mod partikolari l-qasam tal-koeżjoni ekonomika, soċjali u territorjali, fejn x'aktarx il- programmi mhumiex ser jilħqu ritmu normali anki fl-2017 . Huwa għalhekk li, fl-abbozz tal-baġit tal-UE għall-2017, il-Kummissjoni stmat li l-ħtiġijiet ta' pagament għal dan il-qasam ta' politika huma 'l fuq minn 23% anqas minn dawk fil-baġit tal-UE għall-2016 kif adottat. Anki wara li l-baġit ta' din is-sena nġab f'konformità mal-ħtiġijiet reali, l-ammonti proposti mill-Kummissjoni għall-2017 għadhom 'il fuq minn 10% anqas minn dawk fl-2016. Fir-rigward tal-baġit tal-UE għall-2017, il-presidenza hija mħassba li l- emendi li qegħdin jiġu diskussi bħalissa mill-Parlament imorru għalkollox fid-direzzjoni l-opposta . B'mod partikolari, il-Parlament qiegħed jikkunsidra jżid il-pagamenti u l-impenji għal kważi l-oqsma kollha tal-politika ferm lil hinn mil-limiti ta' nefqa tal-qafas finanzjarju pluriennali (QFP). Dan la jirrifletti l-ħtiġijiet attwali u lanqas ma jirrispetta l-ftehim dwar il-QFP. Enfasi fuq il-prijoritajiet importanti Il-presidenza talbet lill-Parlament biex jidderieġi r-riżorsi disponibbli lejn iż-żewġ prijoritajiet l-aktar importanti tal-UE bħalissa . Dawn il-miżuri jindirizzaw il-kriżi tal-migrazzjoni u l-kawżi ewlenin tagħha, u jinkludu t-tisħiħ tal-kontrolli fuq il-fruntiera, il-provvediment ta' ikel, saħħa u edukazzjoni lir-refuġjati maqbudin il-Greċja u l-Bulgarija u l-appoġġ lil pajjiżi ta' tranżitu u ta' oriġini. Il-prijorità importanti l-oħra hija li l-ekonomija tal-UE tiġi megħjuna ssir aktar kompetittiva u toħloq aktar impjiegi. Il-presidenza stiednet ukoll lill-istituzzjonijiet l-oħra tal-UE biex jużaw il-flus tal-kontribwenti tal-UE bl-aktar mod responsabbli , li jinkludi t-tnaqqis tal-persunal tagħhom b'5% sal-2017 skont l-impenn li sar fl-2013. Il-presidenza fakkret ukoll li n-negozjati dwar il-baġit tal-UE għall-2017 u r-rieżami ta' nofs it-terminu tal-QFP għall-2014-2020 huma żewġ eżerċizzji differenti li għandhom jiġu ttrattati b'mod separat. Il-passi li jmiss Il-Parlament mistenni jivvota fis-26 ta' Ottubru dwar l-emendi tiegħu għall-pożizzjoni tal-Kunsill dwar il-baġit tal-UE għall-2017. Fit-28 ta' Ottubru ser jibda perjodu ta' konċiljazzjoni ta' tliet ġimgħat maħsub biex jirrikonċilja l-pożizzjonijiet tal-Kunsill u tal-Parlament sas-17 ta' Novembru. Kuntest It-tnaqqis ta' €7.27 biljun fil-baġit tal-EU għall-2016 jirriżulta f'livell ta' pagament ta' €136.61 biljun. Dan huwa sostanzjalment anqas mill-€146.46 biljun li l-Parlament talab fin-negozjati tas-sena li għaddiet dwar il-baġit tal-UE għall-2016 u wkoll ferm anqas mill-€142.12 biljun proposti mill-Kunsill dak iż-żmien. Abbozz ta' baġit emendatorju Nru 4 għall-2016 Pożizzjoni tal-Kunsill